Worcester F 80 Distinctiones

21 Benedictio

Benedictio triplex reperitur, scilicet, hominis ad hominem, Dei ad hominem, et hominis ad Deum.

Prima est quadruplex. Et nam quidam est adulator, sicut histrionum et familie ad dominum, Psal. [9:24]: *Laudatur peccator in desideriis anime sue, et iniquus benedicitur*.

Alia est carminatarum, ut vetule super puerum, Mala. 2[:2]: *Maledicam benedictionibus vestris.*

Tercia est deprecancium, ut pauperum, Eccli. 31[:28]: *Splendidum in panibus benedicent labia multorum*.

¶ Quarta est presidencium sicut episcoporum, Gen. 27[:32]: *Benedixi ei, et erit benedictus.*

¶ Benedictio secunda, scilicet, Dei ad homines est quadruplex. Quia prima est ad multiplicandum in bonis nature, sicut dicitur de loco fertili quod Deus posuit ibi benediccionem suam, Gen. 9[:1]: *Benedixit* illis *Deus et dixit*: *Crescite, et multiplicamini.*

Secunda ad ditandum in bonis fortune, Psal. [106:38]: Benedixisti *eis, et multiplicati sunt [nimis]*.

Tercia, ad gratificandum in bonis gracie, Eccli. 39[:27]: *Benedictio* Domini *quasi fluvius* inundans. Fluuius cum inundat loca mundat, terram fecundat, ligna eleuat. Sic bendictio Domini relaxat peccata velut sol congelata, Psal. [84:2]:

/fol. 217va/

*Benedixisti, Domine, terram tuam; avertisti [captivitatem Jacob].*

¶ Item, fecundat in operibus virtutum, sicut planta humore et calore fecundatur, Psal. [83:8]: Benedictiones *dabit legislator; ibunt de virtute in virtutem.* Sicut apis mellificans de flore in florem, non sicut rana saltans de prato in lutum.

¶ Item tercio, eleuat per desiderium eternorum, sicut medicina morbum expellens excitat appetitum, Iud. 1[:15] dixit Axa patri: *Da mihi benedictionem*, et *dedit illi irriguum superius.*

¶ Quarto, benedicit Deus ad premiandum in bonis glorie, Psal. [23:5]: *Hic accipiet benedictionem a Domino*, etc. Hec benedictio non datur passim omnibus, sicut videmus quod prudens paterfamilie panem grossum et vinum luciphatum dat garcionibus, furfur et aquam canibus, si preciosa nobilibus et amicis. Sic Dominus dat temporalia peccatoribus, eterna digno populo suo, Psal. [3:9]: *Domini est salus; et super populum tuum benedictio tua*. Hec benedictio dabitur humilibus corde. Sic episcopus benedicit inclinantibus, hortolanis fructibus pendentibus, Matt. 19[:14], amplexans Iesus paruulos et manus imponens benedixit illos. Ergo iustis in opere, sicut bonus princeps bono[[1]](#footnote-1) iusticiario, Prou. 10[:6]: *Benedictio Domini super caput justi.* Tercio, piis in miseracione, Prou. 22[:9]: *Qui pronus est ad misericordiam benedicetur.* Quarto, rectis in intencione, vtpote qui laborant ad honorem domini sui, Psal. [111:2]: *Generatio rectorum benedicetur*. Rectum est cuius medium non exit ab extremis. Ista benedictio est gloriosa quia facit reges, Matt. 25[:34]: *Venite benedicti Patris mei, possidete [regnum].* Est et copiosa quia facit diuites, Prou. 10[:6]: *Benedictio Domini super caput justi* est. Et secura quia facit vnanimes, Psal. [28:11]: *Benedicet populo suo in pace*.

¶ Tercia[[2]](#footnote-2) benedictio, scilicet, hominis ad Deum, multiplex est. Solet enim benedici artifex subtilis qui gratis facit opera propter quod dicitur, Eccli. 39[:19]: *Benedicite Dominum in operibus suis*.

¶ Multum benedicens sanctum qui restituet tibi membrum. Sed multo magis benedici debet Deus qui omnia dat, Eccli. 43[:12]: *Benedic* Dominum *qui fecit* te. Set multi econtra magis impugnant Deum.

Secundo, solet benedici nuncius vtilis qui semper nunciat vera. Propter quod Christus fuit benedictus, Psal. [117:26]: *Benedictus qui venit in nomine Domini.*

Tercio, doctor siue ductor fidelis, multum enim esset benedicendus

/fol. 217vb/

qui[[3]](#footnote-3) dirigeret errantem in patria ignota, talis est Christus, Psal. [15:7]: *Benedicam Dominum qui tribuit mihi intellectum,* scilicet, in doctrina fidei.

Quarto, amicus fortis liberans a periculis, Luc. [1:68]: *Benedictus Dominus Israel, quia visitavit,* etc.

Quinto, medicus generalis qui sanat ab omni lesura, Psal. [102:2]: *Benedic, anima, Domino,* etc*.* Sed multi non sanatur quia nolunt obtemperare medico, Psal. [33:2]: *Benedicam Dominum in omni tempore*.

Sexto, diues liberalis qui dat gratis omnia necessita propter quod Christus benedicitur,

Tob. 13[:10]: *Benedicite Dominum omnes electi ejus, agite dies[[4]](#footnote-4) letitie*, etc. Set non percipient ista quia nolunt extendere manum ad illa, Psal. [108:18]: *Noluit benedictionem, et elongabitur ab eo*. Ergo, Christus fuit artifex subtilis in creacione, nuncius utilis in natiuitate, amicus fortis in passione, medicus generalis in iustificacione, diues[[5]](#footnote-5) liberalis in glorificacione.

Item, homini viatorum quidam benedicuntur in ingressu, set maledicuntur in egressu,[[6]](#footnote-6) ut qui finaliter cadunt a statu gracie, Psal. [108:18]: *Noluit benedictionem, et elongabitur [ab eo]*. Alii econtra maledicuntur in ingressu, set benedicuntur in egressu, ut qui in fine penitent, ut latro et Paulus, Zach. 8[:13]: *Sicut eratis maledictio in gentibus*, ita eratis benedicti. Aliqui maledicuntur in vtroque sicut qui gratiam numquam recipiunt, Deut. 28[:19]: *Maledictus eris ingrediens, et egrediens.*

Quarti benedicuntur in vtroque sicut qui graciam baptismalem finaliter conseruantur, Psal. [83:8]: *Benedictionem dabit legislator.*

¶ Item, quidam benedicuntur et sunt maledicti quia benedicuntur a mundo non a Deo, Psal. [9:24]: *Laudatur peccator in desideriis* suis. Quidam[[7]](#footnote-7) econtra in Psal. [108:28]: *Maledicent illi, et tu benedices*.

¶ Tercii maledicuntur et sunt maledicti quia a Deo et mundo, Psal. 118:21: *Increpasti superbos*, etc.

Quarto benedicuntur et sunt benedicti,[[8]](#footnote-8) Eccli. 44[:25]: *Benedictionem omnium gentium dedit illi*.

1. bono ] *add*. ~~opere~~. [↑](#footnote-ref-1)
2. Tercia ] F 128, Lambeth *corr*. Secunda F 80. [↑](#footnote-ref-2)
3. qui ] Lambeth *om.* F 80. [↑](#footnote-ref-3)
4. dies ] F 128 *corr.* diem Lambeth, diue F 80. [↑](#footnote-ref-4)
5. diues ] *add.* ~~gloriosus~~. [↑](#footnote-ref-5)
6. egressu ] F 128, Lambeth *corr*. regressu F 80. [↑](#footnote-ref-6)
7. suis. Quidam] Lambeth *corr.* sedam F 80. [↑](#footnote-ref-7)
8. benedicti ] F 128 *om.* F 80 erasure + dicti Lambeth. [↑](#footnote-ref-8)